DIRETTIVA TAL-KUMMISSJONI 2007/34/KE
ta’ l-14 ta’ Ġunju 2007
li temenda, għall-għanijiet ta’ l-aġġustament tagħha għal progress tekniku, id-Direttiva tal-Kunsill 70/157/KEE fir-rigward tal-livell permissibbli ta’ ħoss u tas-sistema ta’ l-egżost tal-vetturi bil-mutur
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom (1), u partikolarment it-tieni inċiż ta’ l-Artikolu 13(2) tagħha,
Wara li kkunsidrat id-Direttiva tal-Kunsill 70/157/KEE relatata ma’ l-approssimazzjoni tal-liġijiet ta’ l-Istati Membri li jirigwardaw il-livell permissibbli tal-ħoss u tas-sistema ta’ l-egżost tal-vetturi bil-mutur (2), u b’mod partikolari l-Artikolu 3 tagħha,
Billi:
(1)
Id-Direttiva 70/157/KEE hija waħda mid-Direttivi separati fil-kuntest tal-proċedura ta’ l-approvazzjoni tat-tip tal-Komunità stipulata fid-Direttiva 70/156/KEE. Id-dispożizzjonijiet tad-Direttiva 70/156/KEE marbuta ma’ sistemi, komponenti u unitajiet tekniċi separati għall-vetturi għalhekk japplikaw għad-Direttiva 70/157/KEE.
(2)
Minn mindu daħlet fis-seħħ id-Direttiva 70/157/KEE tas-6 ta’ Frar 1970, il-limiti tal-ħoss għal vetturi bil-mutur tnaqqsu bosta drabi, l-aktar darba riċenti fl-1995. Dan l-aħħar tnaqqis ma kellux l-effetti mistennija u l-istudji sussegwenti wrew li l-metodu tal-kejl m’għadux jirrifletti l-imġiba reali tad-dinja tas-sewqan. Għalhekk meħtieġ li jiddaħħal ċiklu ġdid ta’ testijiet u li jitqarrbu l-kondizzjonijiet tas-sewqan għat-twettiq tat-test ta’ l-istorbju lejn l-operat reali tad-dinja tas-sewqan. Iċ-ċiklu ġdid ta’ testijiet jinsab fir-Regolament UN/ECE Nru 51, is-serje 02 ta’ emendi (3).
(3)
Matul perjodu tranżizzjonali, it-test attwali kif ukoll it-test ġdid għandhom jitwettqu għall-approvazzjoni tat-tip u r-riżultati taż-żewġ testijiet għandhom jiġu rrappurtati lill-Kummissjoni. Dan għandu jippermetti lill-Kummissjoni sabiex tikseb id-data meħtieġa għat-twaqqif tal-valuri xierqa tal-limiti għall-metodu ġdid ta’ kejl li għandu jieħu post il-protokoll eżistenti tat-test. Il-metodu attwali għandu jissokta jkun mitlub sabiex tinkiseb l-approvazzjoni tat-tip u l-metodu l-ġdid għandu jintuża għal għanijiet ta’ monitoraġġ. Wara l-perjodu tranżizzjonali, il-protokoll tat-test kif adattat għat-test il-ġdid għandu jsir l-uniku kejl mitlub sabiex tingħata l-approvazzjoni tat-tip.
(4)
Sabiex jittieħdu f’kunsiderazzjoni l-emendi l-aktar riċenti għar-Regolamenti UN/ECE Nri 51 u 59, li l-Komunità diġà saret parti tagħhom, huwa xieraq li tiġi adattata d-Direttiva 70/157/KEE għall-progress tekniku billi tiġi allinjata mar-rekwiżiti tekniċi ta’ dawn ir-regolamenti. Dan huwa importanti, b’mod partikolari, sabiex tinkiseb il-proċedura mandatorja ta’ monitoraġġ ta’ l-emissjonijiet ta’ l-istorbju tal-vetturi bil-mutur stipulata fir-Regolament UN/ECE Nru 51 għall-għanijiet ta’ l-approvazzjoni tat-tip. Jekk ma jseħħx dan, id-Direttiva taqa’ lura meta mqabbla mar-Regolament f’dak li għandu x’jaqsam ma’ l-avvanz tekniku.
(5)
Skond l-Artikolu 3 tad-Direttiva 70/157/KEE, il-miżuri previsti f’din id-Direttiva ma jbiddlux ir-rekwiżiti stipulati fil-punti 5.2.2.1 u 5.2.2.5 ta’ l-Anness I għad-Direttiva 70/157/KEE. F’dak li għandu x’jaqsam ma’ l-istruttura l-ġdida ta’ l-Annessi, jeħtieġ li jiġu adattati n-numerazzjoni u r-referenzi speċifikati f’dawn il-punti. Sabiex tiġi żgurata r-rabta mad-dispożizzjonijiet l-oħra tal-leġiżlazzjoni tal-Komunità, huwa xieraq ukoll li tiġi prevista korrelazzjoni bejn in-numerazzjoni attwali u dik ġdida.
(6)
Il-miżuri previsti f’din id-Direttiva huma skond l-opinjoni tal-Kumitat dwar Aġġustament għall-Progress Tekniku,
ADOTTAT DIN ID-DIRETTIVA:
Artikolu 1
1. Id-Direttiva 70/157/KEE hija emendata kif ġej:
(a)
L-Anness I jinbidel bit-test stipulat fl-Anness I għal din id-Direttiva;
(b)
L-Anness II jinbidel bit-test stipulat fl-Anness II għal din id-Direttiva;
(c)
L-Anness III jinbidel bit-test stipulat fl-Anness III għal din id-Direttiva;
(d)
L-Anness IV huwa mħassar.
2. Ir-referenzi għall-punti 5.2.2.1. u 5.2.2.5. ta’ l-Anness I għad-Direttiva 70/157/KEE għandhom jiġu interpretati bħala referenzi għall-punti 2.1 u 2.2 ta’ l-Anness I, kif mibdula b’din id-Direttiva.
Artikolu 2
B’effett mis-6 ta’ Lulju 2008 u sas-6 ta’ Lulju 2010 l-vettura li għandha tingħata approvazzjoni tat-tip għandha tkun soġġetta għat-test stipulat fl-Anness 10 tar-Regolament UN/ECE Nru 51 għal għanijiet ta’ monitoraġġ biss. Ir-riżultati ta’ dan it-test għandhom jiżdiedu mad-dokumenti stipulati fl-Appendiċi 1 u 2 ta’ l-Anness I għad-Direttiva 70/157/KEE kif emendata minn din id-Direttiva, b’konformità ma’ l-Anness 9 tar-Regolament UN/ECE Nru 51. L-Istat Membru kkonċernat għandu jibgħat tali dokumenti ta’ tagħrif lill-Kummissjoni. Dawn l-obbligi ma jaffettwawx każijiet ta’ estensjoni ta’ approvazzjonijiet eżistenti skond din id-Direttiva. Għall-għan ta’ din il-proċedura ta’ monitoraġġ vettura mhijiex meqjusa li hija tip ġdid jekk il-vettura hija differenti biss fir-rigward tal-paragrafi 2.2.1. u 2.2.2. tar-Regolament UN/ECE Nru 51.
Artikolu 3
1. L-Istati Membri għandhom jadottaw u jippubblikaw, sal-5 ta’ Lulju 2008 l-aktar tard, il-liġijiet, ir-regolamenti, u d-dispożizzjonijiet amministrattivi meħtieġa sabiex jikkonformaw ma’ din id-Direttiva. Għandhom jikkomunikaw minnufih lill-Kummissjoni t-test ta’ dawk id-dispożizzjonijiet u t-tabella ta’ korrelazzjoni bejn dawk id-dispożizzjonijiet u din id-Direttiva.
Huma għandhom japplikaw dawk id-dispożizzjonijiet mis-6 ta’ Lulju 2008.
Meta l-Istati Membri jadottaw dawk id-dispożizzjonijiet, għandu jkollhom riferenza għal din id-Direttiva jew għandhom ikunu akkumpanjati b’tali referenza fl-okkażjoni tal-pubblikazzjoni uffiċjali tagħhom. L-istati Membri għandhom jistabbilixxu kif trid issir referenza tali.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmula fi Brussell, 14 ta’ Ġunju 2007.